  Туспуктэм: vk.com (Лыжные гонки Удмуртии) Майя Бывальцева Удмуртиысь Максим Вылегжанин но Владислав Лекомцев спортъя йӧскалык премилэн «Преодоление» номинацияз финалистъёс пӧлы шедизы. Со сярысь элькун тӧролэн но кивалтэтлэн пресс-службазы ивортӥз. Алшаш ёросын вордскем Владислав Лекомцев «Устоез спортсмен» категориын финалист луиз. Со суй-пыдзыя сӧсыр спортсменъёс пӧлын биатлонъя но куасэн бызьылонъя  кык полэс паралимпи чемпион, Паралимпиадалэн куинь полэс бронза призёрез, дуннелэн сизьым полэс чемпионэз, куать пол Дуннелэн кубоксэ басьтӥз. 2022-тӥ арын Паралимпиецъёслэн тол шудонъёсазы зарни, азвесь но кык бронза медальёс утӥз. Озьы ик Владислав Лекомцев Россиысь спортъя дано мастер, «За заслуги перед Отечеством» IV степенё орденэн пусъемын, 2018-тӥ арысен ГТО-лэн Удмуртиын улосвыл посолэз луэ. Шаркан ёросын вордскем Максим Вылегжанин – Владислав Лекомцевлэн тренерез но Удмуртиысь куасэн бызьылонъя федерацилэн кивалтӥсез – «Устоез тренер» категориын финалистъёс пӧлы шедиз. Со Олимпи шудонъёслэн куинь полэс азвесь призёрез, тол Универсиадалэн вормисез, Тур-де-Ски гонкалэн бронза призёрез, Россилэн трос полэз чемпионэз. Россиысь спортъя дано мастер, «За заслуги перед Отечеством» I степенё орденэн пусъемын.   Вормисьёслэсь нимъёссэс 14-тӥ толсуре Москваын Ирина Винер-Усмановалэн гимнастикая дворецаз сӥё-дано ужрадын шараялозы. Спортъя йӧскалык премия – Россиысь спорт удысысь одӥгез валтӥсь данъет. Кунысь спортъя министерство болельщикъёсын но экспертъёсын ӵош йылпумъянъёс лэсьто но 11 номинациосын 18 вормисьёсты нимало. Лауреат ним но 1 миллион манетъем премиез спортсменъёс, тренеръс, иворъёсты вӧлмытӥсь ёзэсъёсын ужасьёс басьто. Спортсменъёсты, тренеръёсты но физкультура но спорт удысысь ӧнерчиосты сӥлы карон понна Йӧскалык премиез Россиысь кивалтэт 2010-тӥ арын юнматӥз. Тегъёс: Спорт премия МаксимВылегжанин ВладиславЛекомцев Удмуртия  